DA eis antwoorde oor R2 miljard se BBP-stralersPres. Zuma tydens ‘n staatsbesoek aan Egipte vroeër die maand. Foto: DoC David Maynier, die DA se skadu-minister van verdediging en militêre veterane, het in ŉ verklaring gesê dr. Sam Gulube, sekretaris van verdediging, het verlede jaar aan lede van die parlementêre portefeuljekomitee oor verdediging gesê die departement is nie van voorneme om BBP-stralers aan te koop nie. “In vandag se City Press en Rapport word daar egter berig oor ŉ plan om drie BBP-stralers, insluitend ŉ gebruikte Boeing-sakestraler en twee Falcon 900-sakestralers, aan te koop teen ŉ geraamde koste van R2 miljard,” het Maynier gesê. Volgens Maynier is dit soortgelyk aan Lindiwe Sisulu, voormalige minister van verdediging, se mislukte poging in 2012 om die departement se verkrygingsbeleid te “omseil” en ’n Boeing 777-200 LR en Global Express 6000-sakestraler ten koste van R3,1 miljard aan te koop. Maynier het gesê daar is absoluut geen rede hoekom pres. Jacob Zuma ŉ nuwe Boeing-sakestraler benodig nie. Volgens Maynier is die Boeing-sakestraler wat tans gebruik word in ŉ “uitstekende toestand” nadat dit onlangs instandhoudingswerk ondergaan het teen ŉ “aansienlike koste” vir die belastingbetaler. Volgens Maynier is dit ook nie duidelik hoe die nuwe stralers bedryf sal word nie “gegewe die hoë aantal vakante poste van lugbemanning in die Suid-Afrikaanse Lugmag”. Maynier het gesê hy sal aan die mede-voorsitters van die staande komitee oor verdediging skryf en ŉ dringende inligtingsessie versoek rakende die verkryging van nuwe BBP-stralers vir Zuma en sy kabinet.